ДУНЕЙМ ЩЫХЪЫБАРХЭР
♦ЦIыхубэм я дежкIэ Хьэрш лъэхъэнэм щыщIидза махуэщ, Астронавтикэм и дунейпсо федерацэм 1967 гъэм игъэувауэ. 1957 гъэм жэпуэгъуэм и 4-м СССР-м дунейм щыяпэу ЩIым и IэрыщI спутникыр хьэршым иутIыпщащ.
♦Хьэршым и дунейпсо тхьэмахуэщ
♦Псэущхьэхэр хъумэным и дунейпсо махуэщ
♦Урысейм и Дзэ-Хьэрш къарухэм я махуэщ
♦УФ-м и МЧС-м граждан зыхъумэжыныгъэмкIэ и дзэхэм я махуэщ
♦1904 гъэм къызэрагъэпэщащ «Гётеборг» (Швецие) футбол командэр.
♦1910 гъэм Португалиер республикэ зэрыхъуам теухуа унафэ къащтащ.
♦1916 гъэм и лъабжьэр ягъэтIылъащ Романов-на-Муроме къалэм. Совет властыр ува нэужь абы и иджырей цIэр - Мурманск - фIащащ. 1985 гъэм абы Къалэ-ЛIыхъужь цIэр фIащащ.
♦1921 гъэм РСФСР-м и Къэрал банкыр къызэрагъэпэщащ.
♦1957 гъэм СССР-м хьэршым иутIыпщащ ЩIым и япэ IэрыщI спутникыр.
♦1964 гъэм Москва къыщызэIуахащ «Хьэршым нэсыфахэм я щIыхькIэ» зыфIаща фэеплъыр.
♦1976 гъэм Ипщэ Уралым щыяпэ еджапIэ нэхъыщхьэр - Челябинск дэт къэрал университетыр - къызэIуахащ.
♦1986 гъэм «Iуащхьэмахуэ лъапэ» къэрал лъэпкъ паркыр къызэрагъэпэщащ.
♦1816 гъэм къалъхуащ франджы усакIуэ, политик, «Интернационал» гимным и псалъэхэр зытха Потье Эжен.
♦1895 гъэм къалъхуащ совет тIасхъэщIэх цIэрыIуэ Зорге Рихард.
♦1916 гъэм къалъхуащ совет физик, академик, Нобель и саугъэтым и лауреат Гинзбург Виталий.
♦1925 гъэм къалъхуащ совет режиссёр, актёр, сценарийхэр зытх, СССР-м и цIыхубэ артист, Урысей Федерацэм и Къэрал саугъэтыр зрата Хуциев Марлен.
♦1957 гъэм къалъхуащ журналист, «Адыгэ псалъэ» газетым и лэжьакIуэ Къумахуэ Аслъэн.
♦1968 гъэм къалъхуащ «Адыгэ псалъэ» газетым жэуап зыхь и секретарь Къаншокъуэ Эллэ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 17 – 18, жэщым градус 12 – 13 щыхъунущ.
Лъэпкъ Iущыгъэ:
Гупсыси псалъэ, зыплъыхьи тIыс.
Зыгъэхьэзырар ЖЬЭКIЭМЫХЪУ Маринэщ.
